Ioana Vișan 
Simfonie de gloanţe şi sânge 


— Fugi! 

Cuvântul răsună gol în hala abandonată în care ne-am adăpostit. 
Îndemnul nu îmi este adresat mie, dar profit de diversiune ca să mă 
strecor pe lângă șirul de utilaje aliniate frumos pe două rânduri şi să 
mă apropii strategic de vorbitor, prin ploaia de gloanțe care pare să 
vină din toate părțile. Scântei provocate de ciocnirea dintre metal cu 
metal izbucnesc pretutindeni, persistând în aer pentru o fracțiune de 
secundă înainte de a se stinge. 

În hărmălaia iscată îmi localizez cu uşurinţă tovarășii în ciuda 
întunericului. Dom este amplasat strategic lângă ieșire, pregătit să dea 
gata pe oricine ar încerca să dea bir cu fugiţii. Drew s-a cocoțat sus pe 
pasarelă, la trei metri deasupra capetelor noastre, de unde nu poate 
să-i scape nimeni. lar Craig este jos, printre inamici, bucurându-se de 
distracție la maxim. Le-aş recunoaște sunetul specific al armelor 
oriunde. 

În timp ce ei sunt ocupați, eu îmi urmăresc tiptil ținta până ce 
ajung în spatele acesteia şi îi înfig cuțitul în coaste cu o traiectorie 
ascendentă pentru a-i străpunge inima. Corpul se crispează, 
înţepeneşte, apoi cade fără zgomot la picioarele mele. Nu îi văd chipul 
şi nici nu mă interesează. Vreau doar să îmi recuperez cuțitul, ceea ce 
şi fac rapid, pregătită pentru următoarea mișcare. 

Ticăloșii ne-au urmărit cale de trei orașe și două autostrăzi, își 
merită soarta. Am fi putut scăpa mai repede de ei, dar trebuie să 
gândim strategic. Cu cât suntem mai departe de sursa lor de origine, cu 
atât nu se mai știe exact ce s-a întâmplat și devine totul parte din 
legendă. Pe de altă parte sunt, sau erau, doar niște amatori. Nu era 
niciun pericol, chiar dacă ne depășeau de departe ca număr. Au trecut 
abia câteva minute de la începutul confruntării și situaţia s-a schimbat 
deja dramatic. Încă nu își dau seama că aceeaşi soartă îi așteaptă pe 
toți. 

Un țipăt ascuţit îmi dă de ştire că a mai căzut unul. Trebuie să fie 
opera lui Craig, lui îi place să îi dea adversarului o doză din propriul 
tratament. Au mai rămas - ciulesc urechile și ascult cu atenţie ca să fac 
deosebirea între sunetele armelor - doi. Înseamnă că s-ar putea de fapt 


să fie chiar trei sau patru, care stau ascunși așteptând o ocazie 
favorabilă, aşa cum fac eu de multe ori. Armele de foc sunt cele de care 
trebuie să ne ferim în mod special. Odată rămași fără muniţie, indivizii 
devin mult mai puţin periculoși, cel puţin pentru noi. 

O lumină puternică se aprinde în tavan, reflectorul 
învârtindu-se haotic, transformând scena într-un decor fantastic. Ochii 
ni se obișnuiesc repede cu frânturile de imagini arse pe retină, 
suficient ca să ne dăm seama exact cum stăm. Craig e prins într-o 
ambuscadă de alți trei atacatori, dar nu-mi fac griji pentru el, 
întotdeauna iese învingător și s-ar simți jignit dacă am interveni. Dom 
însă este ocupat cu tipul pe care îl strânge într-o încleștare ca de urs și 
nu a văzut pistolul îndreptat în direcţia lui de către un altul. Mă reped 
să-i fac felul, dar Drew mi-o ia înainte împrăștiindu-i creierii pe perete 
cu un glonț bine ţintit. Sunetul împușcăturii venite de aproape îl face 
pe Dom să întoarcă capul şi, ofticat că i-a scăpat, îi frânge spinarea 
tipului şi se debarasează de el. 

Mai am timp să secer unul care s-a desprins din grămada 
formată în jurul lui Craig și acum încearcă să fugă. Prea târziu. Două 
cuțite i se înfig între omoplaţi şi am consolarea că am ţintit la fel de 
bine ca și Craig, care n-avea nicio intenţie să-l lase să plece. Rânjim 
unul la altul, el acoperit de sânge, chiar dacă nu al lui, în timp ce eu am 
ieşit mai puţin șifonată din toată afacerea asta. 

Ca la un semnal se lasă liniștea, când realizăm că se aude doar 
sunetul armelor noastre şi n-a mai rămas nimeni să ne opună 
rezistență sau să ne atace. 

— Bună treabă, spune Drew şi începe să coboare treptele ca să 
ni se alăture. 

Chiar în momentul acela auzim huruitul unui motor care se 
îndepărtează. Cineva tot a scăpat până la urmă 

— Spuneai? Craig arcuiește o sprânceană înspre Drew. 

— Sst, Drew ridică un deget, făcându-ne pe toţi să ascultăm în 
tăcere. 

Maşina s-a îndepărtat în mare grabă şi zgomotul motorului nu 
se mai aude, doar sunetul pașilor lui Drew răsună stins, oprindu-se în 
momentul în care tălpile pantofilor săi ating podeaua. Ne face semn să 
aşteptăm în continuare și suntem răsplătiți cu tunetul înfundat al unei 
explozii. Ne uităm la Dom, care zâmbeşte modest în barbă. Se vede 
treaba că a dat o raită pe afară după începerea ambuscadei și bine a 


făcut. În felul ăsta a avut ocazia să se joace și cu explozibil, ceea ce îi 
face o deosebită plăcere. 

— E toată lumea în regulă? Drew se interesează grijuliu cum îi e 
felul. 

Dăm toţi din cap, deşi Dom are o vânătaie de toată frumuseţea 
pe frunte, iar Craig pare totuși că sângerează, dar ei sunt bărbați 
puternici pentru care astfel de detalii nu contează. Eu mă uit urât, un 
idiot mi-a găurit mâneca şi hainele din piele de genul ăsta sunt greu de 
găsit în zilele noastre. Dacă aș folosi pistolul mai des decât cuțitul, 
astfel de neplăceri ar putea fi evitate. Tot nu reuşesc să înțeleg cum de 
poate Drew să arate ca scos din cutie indiferent de situație, doar l-am 
văzut cu ochii mei aruncând de la etaj doi haidamaci mai mari ca el. 

Între timp Craig numără cadavrele răspândite pe podea în 
poziții mai mult decât ciudate. Unul dintre ele îndrăznește să geamă, 
aşa că i se face milă de el şi îl trimite în lumea celor drepți. Sau ce-o fi 
dincolo. Nu poate fi mai rău ca aici. 

— Paisprezece, ne spune la sfârşit. Nu-i rău... 

Suntem de acord. Nu e cea mai grea luptă în care am fost 
implicaţi, dar nu e nici de colea. Se vede după felul în care am distrus 
locul. Craig se uită cu regret în jur. Dacă nu ar trebui să mergem mai 
departe, să fim mereu în mişcare, ar fi tentat să rămână să repare toate 
mașinile astea moarte de ani de zile, pe care exerciţiul nostru generos 
de tir nu le-a cruțat deloc. 

— Să mergem, Drew este cel care dă semnalul de plecare. 

Îi jefuim pe inamici de muniţie, oricum nu mai au nevoie de ea, 
şi ieşim în aerul greoi de afară, sub un cer curat, vârstat doar de câțiva 
nori răzleți. O noapte frumoasă să mori, sau să trăieşti. Alegem a doua 
variantă deocamdată. 

Sunt două mașini parcate după curbă, iar eu şi Drew ne urcăm 
într-una din ele, în timp ce Craig şi Dom o iau pe cealaltă. Ambele sunt 
în perfectă stare de funcționare și suficient de mari ca să ne transporte 
pe toţi la nevoie, dar cu drumurile astea păcătoase, pe care eşti ca şi 
mort dacă rămâi fără mijloc de transport, preferăm să avem două. 

Drew conduce calm, ocolind cu dexteritate gropile din pavaj. Mă 
relaxez în scaun, pregătită pentru câteva zeci de kilometri de liniște. 
Astea sunt momentele cele mai apreciate. Singuri, liberi, fără să ştim ce 
ne așteapă mai departe. 

— Dom era să o dea în bară azi, spun după un timp. intenţia Nu 


încerc să pornesc o ceartă, dar este un subiect care trebuie dezbătut. 

Ochii lui Drew nu se dezlipesc de drum. Știu că m-a auzit, deși 
niciun muşchi nu i se mișcă pe față. 

— Vrei să scăpăm de el? 

Poate să pară o răutate, dar aşa e Drew, mereu direct în 
căutarea unei soluții. 

— Nu, desigur că nu, spun și îmi dau ochii peste cap. 

Suntem prieteni de ani de zile, dinainte de a se sfârşi lumea, și 
suntem tot ceea ce ne-a rămas ca familie. N-aș putea niciodată să-l 
părăsesc pe vreunul din ei și nici Drew. 

— Atunci de ce discutăm despre asta? 

Oftez, ştiind că are dreptate. El continuă să se uite concentrat la 
drum. Un gând nu-i dă pace, se vede după felul în care se încruntă și 
absența zâmbetului pe jumătate jucăuş, jumătate diavolesc. O să-mi 
spună în curând. 

— Dom o să fie bine, spune laconic renunțând la subiect. Mă 
îngrijorează mai mult faptul că ne-au urmărit atâta cale. N-au mai 
făcut-o până acum. 

ÎI ascult urmărindu-i raționamentul în tăcere. Nu bate câmpii 
doar ca să se audă vorbind. Concluzia la care va ajunge va fi 
întotdeauna una corectă, mereu l-am invidiat pentru această abilitate. 

— Poate a fost doar un caz izolat, spun cu jumătate de gură. 

— Poate... dar cât va dura până vor apărea altele? 

Este o întrebare retorică la care niciunul din noi nu poate 
răspunde. N-am putut anticipa evenimentele până acum, dar este clară 
tendinţa lucrurilor de a trece din rău în mai rău. 

— Evoluează. Se schimbă. Și asta nu e bine. 

— Crezi că am fi putut discuta cu ei? 

Ideea mă face să mă înfior. Oare chiar am fi putut să ne 
înțelegem, să avem o discuţie raţională, așa cum avem noi acum, 
înconjurați de aerul călduț din mașină? Bine, poate că rezultatul ar fi 
fost același, le-ar fi fost greu să treacă peste uciderea prietenilor lor şi 
setea de răzbunare, dar ipoteza lansată de Drew nu-mi cade bine deloc. 
La urma urmei, există şi excepţii, dar cum am putea oare să le 
deosebim? 

— Nu, îmi răspunde fără ezitare. Aveau un ţel şi nimic n-ar fi 
putut să-i oprească. Îţi dai seama ce înseamnă dacă încep să se 
organizeze? N-o să ne fie ușor. 


— O să supraviețuim, spun încet. 

Am trecut prin prea multe ca să ne dăm bătuţi acum. Cumva o să 
mergem mai departe, chiar dacă lumea se va sfârşi. N-ar fi prima dată. 

Mă priveşte cu coada ochiului și zâmbetul poznaș revine, când 
îmi strânge mâna cu a lui. E singurul gest de încurajare de care am 
nevoie. Indiferent ce ne aşteaptă, vom înfrunta viitorul împreună. 

Ne ia cam o oră să ajungem la orașul cel mai apropiat şi asta 
pentru că drumul este blocat în două locuri și suntem nevoiţi să facem 
un ocol. Oraş e cam mult spus. Probabil că a fost cândva o localitate 
înfloritoare, însă acum a rămas oraș doar cu numele. Pierdem o vreme 
circulând pe străzile pustii, până reuşim să identificăm clădirile locuite. 
Nu e o treabă ușoară, având în vedere faptul că toate ferestrele sunt 
camuflate. 

Dacă nu ar fi noapte, normal ar fi să mergem la primărie sau 
orice alt loc destinat adunărilor publice, dar nu este stilul nostru. 
Căutăm un alt tip de adunare, care să îndeplinească aceleaşi condiţii și 
să aducă şi niște beneficii în plus. Îl descoperim la intersecţia dintre 
două bulevarde sub forma unei intrări înghesuite între două clădiri 
înalte, care par să o sufoce. Un lucru am învăţat însă de-a lungul 
timpului, aparențele sunt înșelătoare. Nu există o firmă luminoasă care 
să ne invite înăuntru, dar becul aprins de pe stâlpul de iluminat și 
umbrele care se strecoară grăbite de-a lungul zidurilor sunt suficient 
de grăitoare. Zona este mai animată decât oricare altă mahala. 

Parcăm maşinile la o oarecare distanță una de alta, le încuiem şi 
ne asigurăm că nu poate nimeni fura arsenalul lăsat înăuntru, cu 
excepția celor două pistoale de care nu ne despărțim niciodată, și o 
pornim cu pas săltat spre intrare. Uşa se deschide şi matahalele care 
stau de pază în partea cealaltă ne scrutează din priviri încercând să 
estimeze pericolul. Drew le acordă unul din zâmbetele sale irezistibile, 
Craig spune o glumă şi, mai nerăbdător, Dom se vaită că i s-a uscat 
gâtul. Suntem lăsați să intrăm. 

Băieţii își fac loc cu coatele și se duc direct la bar ca să se 
aprovizioneze cu poşirca locală. Mă strecor prin mulțime urmând o 
direcție similară, însă cu mai puţin entuziasm. Sunt tot felul de 
personaje dubioase în jur de care încerc să nu mă frec sau chiar să evit 
contactul dacă pot. Mă ajută îmbrăcămintea, într-o lume în care 
majoritatea a aderat la materialul de blugi, hainele din piele impun 
respect. Facem notă discordantă în mijlocul clientelei de joasă speţă, 


adunată ca de obicei la ora asta în orice tavernă. Cum au fost ocazii în 
care ne-am aflat în companii şi mai selecte și mai proaste, ne adaptăm 
uşor. Intenţiile ne sunt pașnice şi, atâta timp cât ne lasă în pace, n-o să 
facem scandal. 

Ajung la bar la timp ca să-l văd pe Drew aruncând o privire 
scurtă spre scena din colțul încăperii, pe care zac abandonate mai 
multe instrumente muzicale acoperite de praf, în mare parte 
dezacordate. Se vede treaba că nu le-a mai atins nimeni de multă 
vreme. De fapt nu se aude niciun fel de muzică, doar murmurul vocilor, 
ceea ce e chiar mai bine. Pentru cineva care a cântat cândva pe scena 
Operei Metropolitane, va exista mereu o atracție pentru scenă. Din 
păcate meseria de tenor nu mai are căutare. Momentul de slăbiciune îi 
trece repede și se întinde peste bar ca să îl întrebe ceva pe barman. 
Mai mult ca sigur se interesează cu cine ar trebui să vorbească dacă 
are o propunere interesantă profitabilă pentru ambele părți. 

Dispare undeva în spate să finalizeze afacerea şi, cât timp îl 
aştept să își facă numărul, comand un suc natural de fructe. Costă de 
mă usucă, dar merită. De când suntem pe drum m-am săturat de hrană 
sintetică. La o masă nu departe de mine, Dom a comandat o friptură 
care i-a fost deja adusă. Încerc să nu mă gândesc de unde provine 
carnea. Oricât de aventuroasă aș fi parcă nu mă încumet să-i urmez 
exemplul. 

Datorită barbișonului şi a kilogramelor în plus arată mai matur 
decât este în realitate, doar este de-o vârstă cu noi, ceea ce atrage 
întotdeauna atenția persoanelor de sex feminin în căutare de protecție. 
O blondă destul de curăţică s-a oprit să vorbească cu el, iar el îi 
răspunde destul de nepăsător la avansuri. Pare mai interesat de 
friptura din farfurie. Aşa cum stă la masă, în separeul umbrit de o 
structură amorfă din oţel, arată ca profesorul de istorie care ar fi 
trebuit să fie. Încă o meserie la care poţi să-i pui cruce. Poate cândva o 
să scrie o cronică a aventurilor noastre, dar deocamdată e prea ocupat 
cu mitraliera ca să-i pese. 

Ceva mai departe, Craig s-a întins la taclale cu un tip și par că 
negociază ceva. Am o presimţire nu tocmai plăcută legată de asta, nu 
neapărat în sensul de pericol, ci mai degrabă incomod. l-a cam rămas 
inima la linia de asamblare și parcă văd că o să întârziem în zonă o 
vreme. Sper să aibă un hotel decent prin apropiere, eu încă n-am văzut 
unul. Dar ce să-i faci, Craig e singurul dintre noi care are o meserie care 


mai are căutare și cumva trebuie să facem rost de credite prin orașele 
în care poposim, pe lângă munca mai puţin legală pe care o facem. lar 
el este cel mai bun mecanic pe care l-am văzut vreodată. Indiferent 
care e problema, el o să-ţi repare obiectul și o să-l facă să funcționeze, 
chiar dacă n-a mers vreodată. Îmi surprinde privirea și îmi face cu 
ochiul. E cu un cap mai înalt decât majoritatea oamenilor din încăpere 
şi preferă să stea în picioare, ferm conștient de poziţia de forță pe care 
o inspiră. Dacă n-ar fi ochii aceia albaștri ca de copil, probabil că m-ar 
intimida şi pe mine. 

Ridic din umeri şi beau din suc, concentrându-mă asupra vocilor 
care se aud în jur. Nu mă interesează ce spun, ci doar timbrul folosit. 
Prind totuşi câteva frânturi de conversaţie referitoare la masacrul 
petrecut în urmă cu câteva nopți şi al cărui autor nu a fost încă 
identificat. Asta e bine, înseamnă că sunt deja speriaţi, iar asta face 
tratativele mai ușoare. 

Pentru un translator din patru limbi, din care două pot fi 
declarate de-acum oficial moarte, iar pentru a treia trebuie să străbați 
un ditamai ocean ca să o auzi, anii petrecuţi pe băncile școlii studiind 
dicționare și înregistrări audio au ajuns să aibă un singur folos acum. 
Urechile sensibile îmi câştigă pâinea de zi cu zi. Am identificat deja trei 
posibile ținte. Aşa începe întotdeauna, cu un mârâit subgutural de care 
posesorul vocii nici măcar nu este conștient. Odată procesul declanșat, 
nu durează mult până ce persoana în cauză devine violentă și începe să 
atace pe neaşteptate, nu la întâmplare, ci grupuri mici, care sunt ţinte 
ușoare. Nebunia aceasta și setea de sânge nu îi transformă în animale, 
sunt monștrii inteligenţi care nu se lasă prinşi cu una cu două. 

Aici intervenim noi. Îi eliminăm înainte de a apuca să provoace 
dezastre. Cu asta ne ocupăm. E o meserie ingrată, pentru că lumea ne 
urăște şi se teme de noi, dar suntem printre puţinii care o pot face. Nu 
ne bazăm pe vreo tehnologie specială, care se poate achiziționa, 
instinctul ne ajută să izolăm victimele din masa amorfă de oameni. Și 
atunci autorităţile au de ales, pot să ne plătească să le facem treaba 
murdară sau pot să aştepte prima criză și să numere cadavrele. 
Întotdeauna apar victime, deoarece oamenii sunt luaţi pe nepregătite. 

De obicei vinovatul este găsit şi el mort, tot un simptom al bolii. 
Nenorociţii își zboară creierii în primul moment de luciditate, când își 
dau seama ce au făcut. Ei, bine, există și excepţii, dar noi încă nu le-am 
întâlnit. Asta îl îngrijorează pe Drew. La început erau cazuri izolate și 


ne-a luat o vreme până ne-am dat seama cum să profităm de situaţie. 
Dar treptat numărul acestora s-a înmulţit de la unul - două cazuri pe 
an la unul - două cazuri pe lună sau chiar transformându-se în 
evenimente săptămânale în unele locuri. Avantajul este că se izolează 
şi lucrează independent, iar pentru noi, fiind patru, nu reprezintă o 
problemă. Dacă însă încep să coopereze... dar toate la timpul lor. 

Unul tocmai a părăsit barul. Nu poate fi departe și o să îl găsim 
repede, asta dacă îi ies ploiele lui Drew. Totuşi au fost puţine dăţi când 
nu i-au ieșit. Revine după câteva minute, zâmbind, şi îşi trece mâna 
prin părul decolorat de soare care îi tot intră în ochi. 

— S-a aranjat, mă anunţă plin de sine şi îşi mai comandă un 
rând, după care le face semn din cap la băieţi, iar ei îi răspund cu 
rânjete fericite. În opinia lor, Drew nu poate greşi. 

— Mulţumitor? întreb ca să mă aflu în treabă. Am face-o și pe 
gratis la o adică, chestia e că ei nu trebuie să afle asta. 

— Chiar mai mult de atât. 

— Asta-i bine, pentru că cred că tocmai ne-am făcut de lucru, 
arăt spre Craig, care dă mâna cu tipii cu care a stat de vorbă. 

— O să avem de lucru oricum. 

— Da, am găsit deja vreo trei, îi spun. 

— Mai sunt doi în spate, urechile lui sunt la fel de sensibile la ale 
mele, dacă nu chiar mai sensibile având în vedere educaţia lui muzicală, 
şi mi-au spus că au câteva cazuri deja în acțiune care umblă libere pe 
străzi. 

— Frumos... 

— De-aia suntem aici. 

Craig îşi face loc prin mulțime şi vine să ni se alăture: 

— Ei? 

— Nu-mi spune, Drew îl opreşte rânjind ca motanul care a prins 
şoarecele cel gras, linia de asamblare. 

— Exact. Dacă iese treaba, ne scoatem c-o pereche nouă de roți. 

— Asta nu-i rău, comentez deşi mai devreme eram pregătită să 
mă plâng că petrecem prea mult timp într-un loc. Localnicii n-au decât 
să intre la idei, maşini noi nu se găsesc pe toate drumurile. 

— Ştiam c-o să-ţi placă, îmi zâmbește şmechereşte. 

Între timp Dom a terminat de mâncat și flirtat cu blonda, sau ea 
a terminat cu el, e greu de spus. 

— Gata, mergem? ne întreabă nerăbdător să trecem la acțiune 


acum că are stomacul plin. 

Drew achită consumațţia şi părăsim împreună barul, tocmai la 
timp pentru că aerul începe să devină greu de respirat. Fără să fie 
nevoie să ne consultăm, o pornim în sus pe bulevard și la prima 
intersecție ne afundăm pe străduţe lăturalnice, prost luminate, 
coşmarul oricărui pieton pe timp de noapte. 

Doar că de data asta coșmarul suntem noi. Instinctul ne conduce 
pe urma victimelor noastre, înainte ca acestea să apuce să lovească, şi 
sângele curge, în timp ce o altă inimă se opreşte. Și nouă ne place, ne 
face sângele să ne fiarbă în vene şi inimile să palpite, iar pentru o clipă 
mârâim mulțumiți și nu mai știm cine sunt monștrii, noi sau ei. Dar 
cine stă să contemple? Într-o lume pe ducă, este singura bucurie care 
ne-a mai rămas. 


